- ఆర్‌బీఐ అనూహ్య ఐక్యత నేపథ్యంలో 'రాజీ'
- స్వయంప్రతిపత్తిని గౌరవిస్తామని వెల్లడి
- తీవ్ర విమర్శల నేపథ్యంలో వెనుకడుగు.. 
- తాత్కాలికంగా సద్దుమణిగిన వివాదం
న్యూఢిల్లీ: భారతీయ రిజర్వు బ్యాంక్‌ (ఆర్‌బీఐ) పని తీరులో జోక్యం చేసుకోని.. దానిని తమ ఇంటి సంస్థగా మార్చుకోవాలని మోడీ సర్కారు వేసిన ఎత్తులకు ఆదిలోనే తీవ్ర ఎదురుదెబ్బ తగిలింది. ఆర్‌బీఐ సాంతంత్య్రం విషయంలో సర్కారు జోక్యం అంతకంతకు పెరిగిపోతుండడంతో ఇటీవల ఆర్‌బీఐ డిప్యూటీ గవర్నర్‌ విరాల్‌ ఆచార్య బాహాటంగానే తన వైఖరిని వెల్లడిస్తూ.. సర్కారును హెచ్చరించే ప్రయత్నం చేసిన సంగతి తెలిసిందే. దీనికి తోడు ఆర్‌బీఐ గవర్నర్‌తో సహా నలుగురు డిప్యూటీ గవర్నర్‌లు ఒక్కతాటిపైకి వచ్చి సర్కారుకు పరోక్షంగా తన నిరసనను వెల్లడించే ప్రయత్నం చేశారు. వీరికి మద్దతుగా ఆర్‌బీఐ ఉద్యోగ సంఘాలు కూడా సర్కారు తీరుపై మండిపడడంతో మోడీ సర్కారుకు గొంతులో వెలిక్కాయ పడ్డంత పనైంది. దీనిని ఆసరగా చేసుకొని ప్రతిపక్షాలు కూడా విమర్శల దాటిని పెంచడంతో బుధవారం సర్కారు నష్ట నివారణ చర్యలకు దిగింది. తమకు ఆర్‌బీఐకి మధ్య విబేధాలు లేవని మభ్యపెట్టే ప్రయత్నం చేసింది. దీనికి తోడు ఆర్‌బీఐ స్వతంత్రతను గౌరవిస్తామని ప్రకటించింది. దీంతో ప్రస్తుతానికి వివాదం కాస్త సద్దుమణిగినట్టుగా కనిపిస్తోంది.
కాక రేపిన సర్కారు ధోరణి..
ఆర్‌బీఐ చట్టం దేశంలోని పెద్ద బ్యాంక్‌ను ఒక స్వతంత్ర సంస్థగా వెల్లడిస్తూ ప్రత్యేక మార్గదర్శకాలను, విశేషాధికారాలను జారీ చేసింది. అయితే ఇటీవల కొంత కాలంలో సర్కారు వీటిని పక్కనబెడుతూ ఆర్‌బీఐ ప్రాధాన్యతలను తగ్గించేలా వ్యవహరిస్తూ వచ్చింది. దీనికి తోడు పెద్ద బ్యాంక్‌ను పూర్తిగా తమ చెప్పుచేతల్లో ఉంచుకొనేందుకు గాను చట్టంలోని సెక్షన్‌ 7 సర్కారుకు కల్పించిన విశేషాధికారాన్ని తెర పైకి తెచ్చింది. దీని ప్రకారం ప్రభుత్వ ఆదేశాలను ఆర్‌బీఐ తప్పని సరిగా పాటింపచేయాలన్న ఆలోచనను సర్కారు చేసింది. ప్రజా ప్రయోజనం ద ష్ట్యా ఈ నిర్ణయం తీసుకోవాలని యోచించింది. దీంతో కేంద్రం వైఖరిపై ఆర్‌బీఐ గవర్నర్‌ నుంచి మొదలుకొని కింది స్థాయిలో బ్యాంక్‌ ఉద్యోగల వరకు తీవ్ర అసంతృప్తికి లోనయ్యారు. ఇదే సమయంలో కేంద్రం తమ పని తమను చేసుకోనివ్వడం లేదని ఆర్‌బిఐ డిప్యూటీ గవర్నర్‌ విరాల్‌ ఆచార్య చేసిన విమర్శలు దుమారం లేపాయి. ఈ పరిణామాలపై తీవ్ర అసంతృప్తిగా ఉన్న ఆర్‌బీఐ గవర్నర్‌ ఉర్జిత్‌ పటేల్‌ తన పదవికి రాజీనామా చేయాలని నిర్ణయించుకొన్నట్టుగా సమాచారం.
'ఆర్‌బీఐ' చట్టాన్ని గౌరవిస్తాం..
తీవ్ర విమర్శల నేపథ్యంలో కేంద్ర ఆర్ధిక మంత్రిత్వ శాఖ బుధవారం దిద్దుబాటు చర్యలకు దిగింది. ఆర్‌బీఐతో వివాదం లేదనేలా ప్రకటనను జారీ చేసింది. ఆర్‌బీఐ స్వయంప్రతిపత్తిని గౌరవిస్తున్నట్లు ప్రకటించింది. ఎప్పటికప్పుడు ఆర్‌బీఐ, కేంద్రం మధ్య విస్తత సంప్రదింపులు జరుగుతాయని పేర్కొంది. చట్టానికి లోబడి కేంద్ర బ్యాంకుకు స్వతంత్రత ఉండటం చాలా ముఖ్యమని ఆర్థిక శాఖ తెలిపింది. పాలన అవసరాల పరంగా కూడా ఇది ఆమోదయోగ్యమేనని పేర్కొంది. కేంద్ర ప్రభుత్వాలు దీన్ని గౌరవిస్తూ వస్తున్నాయని, ఆర్‌బీఐ అయినా, కేంద్ర ప్రభుతం అయినా దేశ ఆర్థిక వ్యవస్థ అవసరాలకు అనుగుణంగా, ప్రజా ప్రయోజనాల కోసం మార్గదర్శకత్వంలోనే పనిచేస్తాయని తెలిపింది. కాగా ఇందుకోసం కేంద్రం, ఆర్‌బీఐ మధ్య పలు అంశాలపై ఎప్పటికప్పుడు విస్తత సంప్రదింపులు అవసరం ఉంటుందని పేర్కొంది. ఈ విషయాలను ప్రభుత్వం ఎప్పుడూ బహిర్గతం చేయలేదని, తుది నిర్ణయాలు మాత్రమే తెలియజేస్తుందని పేర్కొంది. ఈ సాంప్రదాయాన్ని ఇక ముందు కూడా కొనసాగిస్తామని మంత్రిత్వ శాఖ తన ప్రకటనలో తెలిపింది. రిజర్వు బ్యాంకు వ్యవహారాలపై ప్రతీసారి కేంద్రం కల్పించుకోవడంపై విరాల్‌ ఆచార్య విమర్శలు చేయడంతో మంత్రి అరుణ్‌ జైట్లీ కూడా అదే తరహాలో మగళవారం ఆర్‌బీఐపై విరుచుకు పడిన విషయం తెలిసిందే.
ఉర్జిత్‌ రాజీనామా నిర్ణయం వెనక్కి..!
రిజర్వు బ్యాంకు వ్యవహారాల్లో కేంద్రం మితిమీరిన జోక్యం నేపథ్యంలో ఆర్‌బీఐ అధినేత ఉర్జిత్‌ పటేల్‌ తొలత రాజీనామా యోచన చేశారు. ఆర్‌బీఐ చట్టంలోని సెక్షన్‌ 7ను ఆసరా చేసుకుని రిజర్వు బ్యాంకు కార్యకలాపాల్లో కేంద్రం మరింత జోక్యం చేసుకోనుందన్న వార్తలు వచ్చాయి. దీనికి తోడు ముఖ్యంగా ఆర్‌బిఐ విధానల వల్లే బ్యాంకుల మొండి బాకీలు 150 బిలియన్‌ డాలర్లకు చేరాయని మంత్రి జైట్లీ కేంద్ర బ్యాంకుపై విమర్శలు చేయడంతో వివాదం మరింత ముదిరింది. ఈ విభేదాల దష్ట్యా తన పదవికి రాజీనామా చేయాలని ఉర్జిత్‌ ఒక నిర్ణయానికి వచ్చినట్టుగా సమాచారం. ఉర్జిత్‌ రాజీనామా వార్తల నేపథ్యంలో అంతర్జాతీయ ద్రవ్య మార్కెట్‌లో ఇంట్రా ట్రేడింగ్‌లో డాలర్‌తో రూపాయి మారకం విలువ 73.99కి పడిపోయింది. ఇది అక్టోబర్‌ 15 నాటి కనిష్ట స్థాయి. తుదకు డాలర్‌తో రూపాయి విలువ 28 పైసలు కోల్పోయి 73.96 వద్ద ముగిసింది. అయితే ప్రభుత్వం రాజీ ధోరణిని ప్రదర్శించడంతో ఉర్జిత్‌ కాస్త మెత్తబడ్డట్టుగా సమాచారం. ఇందులో భాగంగానే ఆయన తన కార్యాచరణలో భాగంగా ప్రస్తుత పరిణామాల మధ్య వచ్చే శుక్రవారం ఆర్‌బీఐ డిప్యూటీ గవర్నర్లతో కలిసి ఉర్జిత్‌ ఆర్ధిక మంత్రిత్వ శాఖ అధికారులతో భేటీ కానున్నారని సమాచారం.
మీ స్నేహితులకు రికమెండ్ చెయ్యండి